**Tamsirt tis 5 : Tawsit n uferdis ajenṭad : Asentel, umyi**

1. **Asentel**

**1-Tami****ḍrant n usentel, deg tsekla tamserwest**

Awal « asentel » yemmal-d tikti tamatut yuɣen aḍris neɣ taẓekka taseklant. Aṭas n tussniwin neɣ n taɣulin i t-izerrwen, tal ta s tarrayt-is : tasnalest, tasnilest, tasekla, amezruy, ula d tasekla tamserwest. D acu kan taneggart-a akken ad tessemgired tazrawt-is ɣef taɣulin-nniḍen, tessemras tamiḍrant « *Thématologie*», deg umkan n wawal « Thématique ». Zik-nni, deg tsekla tamserwest, sseɛdalen asentel akked umyi. Ma d tura, ssimgiriden-ten, dɣa amezwaru ttwalin-t d amatu ɣef wis sin. Meḥsub umyi d yiwet n tewsit deg wacu yezmer ad d-ibin usentel.

**2-Tiwsatin n usentel, deg tsekla tamserwest**

Llan sin n wanawen :

**2-1-Asentel n tallit (*thème d’époque)***

D asentel i d-yettbinen, deg yiwet n tsekla d yidles **n yiwet n tallit, deg umezruy**. Akken i yettnejlay nex yettmettat almend-is. Amedya infafaten d waṭṭanen am lkulira, la peste…d isental i-d-ibanen deg yiwet n tallit n umezruy, qqimen resxen deg wallaɣ d unli n yemdanen, seknen-ten-d s tira n yiḍrisen iseklanen. Tawsit-a n yisental zemren ihi ad zegren seg taɣult ar tayeḍt. S wawal-nniḍen llan isental tadra-nsen d taɣult-nniḍen bexlaf tasekla am teɣdemt d tujjya, daymi i ten-zerrwen imẓaren n userwes.

**2-2-Asentel amatu « agreɣlan » (*Thème archétypique***)

D asentel i yellan deg talliyin yemgaraden n umezruy. Rzan akk idelsan d ttmettiyin n umaḍal. Imi tawsit-a n yisental rzan talsa s umata, di tal tallit d yal amkan, nezmer ihi ad asen-nsemmi isental ilsawiyen yecban tilelli, tayri, tamḥeqranit…

**3-Tarrayin n tezrawt n usentel**

Tazrawt n usentel, deg tsekla tamserwest tezmer ad tili s sin wudmawen :

**3-1- Tarrayt tayunkudant (*manière synchronique*)**

D azraw n usentel ɣer waṭas n yimyura, deg watas n yidelsan d tutlayin, **deg yiwet n tallit n umezruy** : tallit n ttraḍ agreɣlan, tallit n teglest.

**3-2-Tarrayt tazgerkudant (*manière diachronique)***

D azraw n usentel ɣer waṭas n yimyura, aṭas n yidelsan, deg waṭas n talliyin yemgaraden (dans plusieurs moments historiques). Deg wudem-a, asentel yettuneḥsab d azrar yettawin ɣer usnekwu n lɛeqliyat d yiḥulfan n yigduden, deg tallit n umezruy (*le fil conducteur de l’histoire des idées et des mentalisées).*

**4-Tinemhal yeṭṭafar um****ẓar n userwes, deg tezrawt n usentel**

**4-1- Afran n usentel**

Isental i d- ijebbden tamawt n umẓar n userwes d wid i d-yufraren, deg tsekla acku yettili ufrari imi ressxen deg usugen n ugraw (l’imaginaire collectif), yerna seɛɛun tazrirt ɣef taɣulin-nniḍen am tmetti d tesreṭ.

**4-2- Afran n usagem**

Asagem macci kan d iḍrisen iseklanen, daɣ d idlisen n umezruy i d-yewwin ɣef usentel-nni, idlisen n «*mythologie* » ama n yiwet n tallit neɣ n waṭas, idlisen n tesnimant. S unamek-nniḍen afran n usagem yettili-d, deg taɣulin yemgaraden.

**4-3-Ta**ɣ**uri n usagem**

Tettawi-d akaz n tektiwin yezdin imyura, tid yettɛeddin seg uḍris ar wayeḍ, seg yidles ar wayeḍ.

**4-4-Asnekwu n talɣa timezgit (constante) akked yimcalayen n usentel**

D tukksa n uɣawas n usentel, meḥsub ayen i icerken d wayen yemgaraden (imcalayen).

**4-5- Tigin n wassa**ɣ **gar umezruy n tektiwin d l**ɛ**eqliyat akked usentel i yettuzerwen**

Amẓar n userwes ad d-yesnekwu tazrirt n usentel (ssmayem-is, later-is), deg tmetti, tsertit, tesnimant n ugraw.

**2-Umyi**

**1-Tamiḍrant n umyi deg tsekla tamserwest**

Yenna-d Daniel Krojnowski, deg usegzawal aseklan (2006 :503) : « *‘Mythe’, yekka-d seg tegrikit ‘Mothos’ i d-yemmalen ‘Ullis’, ‘ Taneqqist’. (…), yemmal-d yal ullis yebnan ɣef yixemmimen isugnan, yerna yettbeyyin-d attwel agejdan n tudert n umdan. »[[1]](#footnote-1)*

Ihi akken i t-id-yesken Brunel, llant kraḍ n tulmisin tigejdanin n umyi : d **ullis**, **yessegzay-d**, yerna **yettkeccif**-d lɛeqliya d uxemmem cerken iɛeggalen n yiwen n ugraw (asugen n ugraw). Amedya : umyi n « Anẓar » ɣer Leqbayel.

**2-Tinemhal yeṭṭafar umẓar n userwes deg tezrawt n umyi**

**Tamawt** : ameskar, deg tezrawt n umyi, yeṭṭafar tinemhal-nni yakan yessemras deg uzraw n usentel :

1-Afran n usentel.

2-Afran n usagem.

3-Taxuri n usagem.

4-Asnekwu n uɣawas n umyi (talɣa timezgit) akked yimcalayen n umyi.

5-Tigin n wassaɣ gar umyi-nni yettuzerwen akked umezruy n tektiwin d lɛeqliyat n ugraw.

1. « ‘Mythe’ vient du grec ‘mothos’ qui signifie ‘récit’, ‘fable’. (…), Il désigne tout récit fondé sur des croyances fabuleuses et qui éclaire un trait fondamental des conduites humaines ». [↑](#footnote-ref-1)